**Prístup k informáciám**

**Miesto, čas a spôsob, akým možno získavať informácie, informácie o tom, kde možno podať žiadosť, návrh, podnet, sťažnosť alebo iné podanie**

Každá právnická a fyzická osoba môže požiadať o sprístupnenie informácie obce Veľký Horeš ako povinnú osobu v súlade so zákonom č. 211/2000 Z. z. o slobodnom prístupe k informáciám v znení zmien a doplnkov. Žiadosť môže byť podaná ústne, písomne (do podateľne OcÚ alebo prostredníctvom pošty), elektronickou poštou, iným technicky vykonateľným spôsobom. Informácie, ktoré obec Veľký Horeš v súlade so zákonom o slobodnom prístupe k informáciám zverejňuje ako povinné, môžu žiadatelia získať na internetovej stránke www.velkyhores.sk

**Žiadosti o informácie možno podať osobne v podateľni Obecného úradu a to nasledovne:**

|  |  |  |
| --- | --- | --- |
| Pondelok: | 07:30 - 12:00 | 13:00 - 16:00 |
| Utorok: | 07:30 - 12:00 | 13:00 - 16:00 |
| Streda: | 07:30 - 12:00 | 13:00 - 15:30 |
| Štvrtok: | 07:30 - 12:00 | 13:00 - 15:30 |

**Poštou sa podávajú žiadosti na adresu:**

Obec Veľký Horeš  
Družstevná ulica 333/2  
076 52 Veľký Horeš

**Elektronickou poštou sa podáva žiadosť na adrese:** velkyhores@gmail.com

Obec Veľký Horeš ako povinná osoba obmedzí prístup k informáciám z dôvodov uvedených v § 8 - 12 zákona o slobodnom prístupe k informáciám:

* ktoré sú predmetom štátneho tajomstva (zákon č. 100/1996 Z.z.)
* ktoré sú predmetom služobného tajomstva (zákon č. 100/1996 Z.z.)
* ktoré sú predmetom daňového tajomstva (zákon č. 511/1992 Z.z.)
* ktoré sú predmetom obchodného tajomstva (obchodný zákonník), ako aj ďalšie obmedzenia podľa ustanovenia § 11 zákona o slobodnom prístupe k informáciám

Žiadosť, návrh, podnet a sťažnosť je možné podať osobne v podateľni Obecného úradu vo Veľkom Horeši alebo poštou na adresu sídla Obecného úradu vo Veľkom Horeši. Sťažnosti, podnety, petície adresované hlavnému kontrolórovi je možné podať buď poštou alebo osobne prostredníctvom podateľne Obecného úradu.

Pri podaní žiadosti o sprístupnenie informácie je obec povinná žiadosť vybaviť bez zbytočného odkladu, najneskôr do 8 pracovných dní odo dňa podania žiadosti. Vybavením žiadosti sa rozumie buď doručenie rozhodnutia o obmedzení prístupu k informácii alebo sprístupnenie požadovanej informácie. Zákonnú lehotu je možné predĺžiť výnimočne o ďalších 8 alebo 15 pracovných dní, predĺženie lehoty však obec ako povinná osoba oznámi žiadateľovi písomne. Ostatné podania sa vybavujú tiež bez zbytočného odkladu, priebežne.

**Miesto, lehota a spôsob podania opravného prostriedku a možnosti súdneho preskúmania rozhodnutia obce, vrátane výslovného uvedenia požiadaviek, ktoré musia byť splnené**

Proti rozhodnutiu povinnej osoby o odmietnutí poskytnutia požadovanej informácie možno podať odvolanie v lehote 15 dní od doručenia rozhodnutia alebo márneho uplynutia lehoty na rozhodnutie o žiadosti podľa § 17 zákona o slobode informácií. Odvolanie sa podáva na podateľni Obecného úradu vo Veľkom Horeši. Ak je odvolanie adresované priamo starostovi obce, zástupcovi starostu obce, hlavnému kontrolórovi obce, tento adresát je povinný odovzdať odvolanie do podateľne na zaevidovanie. Ak ide o rozhodnutie Obecného úradu, o odvolaní rozhoduje starosta. Odvolací orgán rozhodne o odvolaní do 15 dní od doručenia odvolania. Ak odvolací orgán v tejto lehote nerozhodne, predpokladá sa, že vydal rozhodnutie, ktorým odvolanie zamietol a napadnuté rozhodnutie potvrdil. Za deň doručenia tohto rozhodnutia sa považuje druhý deň po uplynutí lehoty na vydanie rozhodnutia. Rozhodnutie o odmietnutí žiadosti možno preskúmať v súdnom konaní podľa osobitného zákona.

**Postup, ktorý musí obec dodržiavať pri vybavovaní všetkých žiadostí, návrhov a iných podaní, vrátane príslušných lehôt, ktoré je nutné dodržať**

Správne podaná žiadosť o sprístupnenie informácie má obsahovať tieto náležitosti:

* identifikáciu žiadateľa
* identifikáciu povinnej osoby
* určenie požadovanej informácie
* určenie spôsobu sprístupnenia informácie

Ak žiadosť neobsahuje tieto náležitosti obec vyzve žiadateľa , aby žiadosť doplnil, určí žiadateľovi lehotu na doplnenie, ktorá nemôže byť kratšia ako 7 dní. Ak žiadateľ v stanovenej lehote žiadosť nedoplní, obec žiadosť odloží a nebude sa ňou ďalej zaoberať. Na osobitné požiadanie obec potvrdí písomne podanie žiadosti a odhadne predpokladanú výšku úhrady za sprístupnenie informácií.

Postup obce po prijatí žiadosti je nasledovný:

* odkáže žiadateľa na zverejnenú informáciu
* postúpi žiadosť
* sprístupní informáciu
* nesprístupní informáciu, o čom vyhotoví písomné rozhodnutie

Vybavovanie ostatných žiadostí, podaní sa riadi ustanoveniami zákona o správnom konaní č. 71/1967 Zb. v znení zmien a doplnkov. Všeobecná lehota na vybavenie podania je 30 dňová, v zložitých prípadoch ju správny orgán môže predĺžiť. O predĺžení je povinný však účastníka konania informovať. Lehotu na vybavenie sťažnosti upravuje § 13 zákona č. 9/2010 Z. z. o sťažnostiach a pri petícii zákon č. 85/1990 Zb. o petíciách v znení zmien a doplnkov.